Πέδρο Εουγκένιο Αραμπούρου

Ο Πέδρο Εουγκένιο Αραμπούρου (,  21 Μαΐου 1903 – 1 Ιουνίου 1970) ήταν στρατηγός του Αργεντινικού Στρατού και de facto Πρόεδρος της Αργεντινής από το 1955 έως το 1958. Ήταν μια σημαντική προσωπικότητα πίσω από την Revolución Libertadora, το στρατιωτικό πραξικόπημα κατά του Χουάν Περόν το 1955. 

 Πρόεδρος της Αργεντινής 
Διετέλεσε de facto πρόεδρος της Αργεντινής από τις 13 Νοεμβρίου 1955 έως την 1η Μαΐου 1958.

Η Revolución Libertadora, η οποία ανέτρεψε τον Περόν πυροδοτήθηκε εν μέρει από τις ενέργειές του απέναντι στον Τύπο, καθώς και από τη φυλάκιση ηγετών της αντιπολίτευσης και την οικονομική αστάθεια. Για παράδειγμα, ο Περόν υποκίνησε τους οπαδούς του να καταστρέψουν τα γραφεία και τα τυπογραφεία εφημερίδων που τον επέκριναν και φυλάκισε τον ηγέτη της αντιπολίτευσης, Ρικάρντο Μπαλμπίν, του κόμματος Ριζοσπαστική Πολιτική Ένωση.  

Η στρατιωτική κυβέρνηση του Αραμπούρου ανάγκασε τον Περόν σε εξορία και απαγόρευσε στο Περονιστικό Κόμμα να συμμετάσχει σε περαιτέρω εκλογές. Ο Περόν έζησε εξόριστος στην Ισπανία μέχρι το 1973.

Κατάργησε το Σύνταγμα του 1949 και επανέφερε την ισχύ του ιστορικού κειμένου του 1853/60, μια απόφαση που αργότερα επικυρώθηκε από μια συντακτική συνέλευση. Υποσχέθηκε να παραδώσει την εξουσία το συντομότερο δυνατό σε έναν πρόεδρο που θα εκλεγόταν από τον λαό. Δεσμεύτηκε δημόσια ότι κανένας από τους στρατιωτικούς που κατείχαν θέσεις στην κυβέρνησή του δεν θα υπέβαλε υποψηφιότητα όταν προκηρυχθούν εκλογές.

 Αντιπερονιστική πολιτική εξουσία 
Μετά το τέλος της προεδρικής του θητείας το 1958, ο Αραμπούρου αποσύρθηκε από τη στρατιωτική σταδιοδρομία και αφιερώθηκε αποκλειστικά στην πολιτική.

Έλαβε υποψηφιότητα για πρόεδρος το 1963 ως ηγέτης της Ένωσης του Αργεντινού Λαού (Unión del Pueblo Argentino), με το σύνθημα «Ψηφίστε την UDELPA και δεν θα επιστρέψει», αναφερόμενος στον Περόν.

Με την απαγόρευση των Περονιστών, οι προεδρικές εκλογές οδήγησαν στον εκλογή του Αρτούρο Ουμπέρτο Ίλια ως προέδρου, με τον Αραμπούρου να κατατάσσεται τρίτος.

Ωστόσο, ο στρατός διατήρησε μεγάλο μέρος της πραγματικής εξουσίας, λογοκρίνοντας τόσο τον Περονισμό όσο και τον ηγέτη του. Η ευθραυστότητα της αργεντίνικης δημοκρατίας φάνηκε όταν ο Ίλια ανατράπηκε το 1966 από στρατιωτικό πραξικόπημα με επικεφαλής τον στρατηγό Χουάν Κάρλος Ονγκανία.

 Απαγωγή και θάνατος 
Στις 29 Μαΐου 1970, το μεσημέρι, ο Αραμπούρου απήχθη από το διαμέρισμά του στο Μπουένος Άιρες από δύο μέλη των Μοντονέρος που παρίσταναν τους νεαρούς αξιωματικούς του στρατού. Οι Μοντονέρος ονόμασαν την απαγωγή Operación Pindapoy, από το όνομα μιας εταιρείας που παρήγαγε εσπεριδοειδή τη δεκαετία του 1960. Η εξαφάνιση του Αραμπούρου κράτησε την αργεντίνικη κοινωνία σε αγωνία για ένα μήνα, προτού ανακαλυφθεί ότι ο Αραμπούρου είχε δολοφονηθεί τρεις ημέρες μετά την απαγωγή του, μετά από μια εικονική δίκη και το πτώμα του βρέθηκε κρυμμένο μέσα σε ένα αγρόκτημα κοντά στον Τιμότε, Κάρλος Τεχεδόρ, στην επαρχία του Μπουένος Άιρες. Είχε πυροβοληθεί δύο φορές στο στήθος με δύο διαφορετικά πιστόλια. Ο Μάριο Φίρμενιτς ανέλαβε την ευθύνη για την απαγωγή και τη δολοφονία μαζί με τη σύντροφό του, Έστερ Νόρμα Αροστίτο.

 Παραπομπές 

Κατηγορία:Πραξικοπηματίες
Κατηγορία:Πρόεδροι της Αργεντινής
Κατηγορία:Αργεντινοί ισπανικής καταγωγής
Κατηγορία:Αργεντινοί βασκικής καταγωγής